钦定古今图书集成/明伦汇编/官常典/第632卷 > 贾琮
## 钦定古今图书集成/明伦汇编/官常典/第632卷 > 贾琮

按《后汉书》本传：“琮字孟坚，东郡聊城人也。举孝廉，再
迁为京兆令，有政理迹。旧交阯土多珍产，明玑、翠羽、
犀、象、玳瑁、异香、美木之属，莫不自出。前后剌史率多
无清行，上承权贵，下积私赂。财计盈给，辄复求见迁
代，故吏民怨叛。中平元年，交阯屯兵反，执刺史及合
浦太守，自称柱天将军。灵帝特敕三府精选能吏，有”
司举琮为交阯刺史。琮到部，讯其反状，咸言赋敛过
重，百姓莫不空单。京师遥远，告冤无所，民不聊生自
活，故聚为盗贼。琮即移书告示，各使安其资业，招抚
荒散，蠲复徭役，诛斩渠帅为大害者。简选良吏，试守
诸县，岁间荡定，百姓以定。巷路为之歌曰：“贾父来晚，
使我先反。今见清平，吏不敢饭。”在事三年，为十三州
最，征拜议郎。时黄巾新破，兵凶之后，郡县重敛，因缘
生奸。诏书沙汰刺史、二千石，更选清能吏，乃以琮为
冀州刺史。旧典，传车骖驾，垂赤帷裳，迎于州界。及琮
之部，升车言曰：“刺史当远视广听，纠察美恶，何有反
垂帷裳以自掩塞乎？”乃命御者褰之。百城闻风，自然
竦震。其诸臧过者，望风解印绶去，惟瘿陶长济阴董
昭、观津长梁国黄就当官待，琮于是州界翕然。灵帝
崩，大将军何进表琮为度辽将军，卒于官。